Trocifreni brejk

U snukeru, **trocifreni brejk** (engl. *century break*) označava kad igrač postigne 100 ili više poena bez promašaja u jednoj posjeti stolu. Igrač to postiže ubacujući naizmjenično crvene i obojene kugle. Postizanje 100 poena u jednom frejmu nije trocifreni brejk - to mora biti učinjeno u jednoj posjeti stolu (iako igrač može imati više posjeta stolu u toku jednog frejma). Poeni koji se dobiju nakon što protivnik napravi faul ne računaju se u brejk.

Najveći mogući trocifreni brejk u snukeru iznosi 147 (maksimalni brejk), tj. 15 crvenih, 15 crnih i 6 preostalih obojenih kugli (uključujući i crnu). U vanrednim okolnostima moguće je postići brejk od 155. Ako igrač dođe za stol nakon što je protivnik napravio faul i ako nije u mogućnosti pogoditi bilo koju stranu bilo koje crvene kugle, tj. ako je snukerovan na svakoj crvenoj kugli, tada može nominirati neku od obojenih kugli kao crvenu (tzv. *free ball*). U ovakvim okolnostima moguće je ubaciti 16 crvenih i crnih + 27 poena za obojene, što ukupno iznosi 155.

Da bi se postigao trocifreni brejk, na stolu mora biti najmanje 10 crvenih kugli (ili 9 u *free ball* situaciji) kad igrač dođe na red. Ako je na stolu 9 crvenih, onda najveći brejk može iznositi 99 (9 x 8 + 27).

## Rekordi
* Horace Lindrum postao je prvi igrač koji je ostvario 1.000 trocifrenih brejkova u javnim nastupima.
* Stephen Hendry drži rekord u postignutim trocifrenim brejkovima na profesionalnim turnirima (758 dosad).
* Hendry drži rekord i u postignutim trocifrenim brejkovima u jednoj partiji; imao ih je 7 u finalu *UK Championshipa* 1994 (od toga 6 u rasponu od 8 frejmova).
* Također drži i rekord u postignutim trocifrenim brejkovima na nekom rangirnom turniru: imao ih je 16 na Svjetskom prvenstvu 2002.
* Neil Robertson drži rekord u postignutim trocifrenim brejkovima na bilo kojem profesionalnom turniru (nisu svi turniri rangirni): imao ih je 17 u *Championship League* 2010.
* Najbrži zabilježeni trocifreni brejk postigao je Tony Drago na *UK Championshipu* 1996: trebalo mu je samo 3 minute i 31 sekunda (211 sekundi) da dođe do "stotke".
* Dvaput se dogodilo da igrači u jednoj partiji postignu 5 uzastopnih trocifrenih brejkova (ukupno, jedan za drugim). Ronnie O'Sullivan i Stephen Hendry uspjeli su to u finalu *British Opena* 2003, a Stephen Maguire i Neil Robertson u četvrtfinalu *Mastersa* 2009.
* Stephen Maguire postigao je 5 uzastopnih trocifrenih brejkova na *British Openu* 2004 (u posljednja 3 frejma četvrtfinala i u prva 2 u polufinalu).
* Samo su dva igrača postigla 4 uzastopna trocifrena brejka u jednoj partiji: John Higgins u finalu *Grand Prixa* 2005. i Shaun Murphy na *Welsh Openu* 2007.
* Ronnie O'Sullivan drži rekord u postignutim trocifrenim brejkovima u partiji na 9 frejmova. To je ostvario protiv Allistera Cartera na *Trofeju Sjeverne Irske* 2007, pobijedivši ga 5-2 (uključujući i jedan maksimalni brejk). O'Sullivan je jedini igrač koji je pobijedio u partiji na nekom rangirnom turniru postigavši trocifreni brejk u svakom frejmu koji je osvojio.
* Mark Selby postavio je rekord za najviše trocifrenih brejkova u jednoj partiji na Svjetskom prvenstvu (6 u osmini finala SP 2011. protiv Hendryja). To je, također, rekord za partiju u 25 frejmova.
* Selby drži i rekord za najviše postignutih trocifrenih brejkova u jednoj sezoni: imao ih je 54 u sezoni 2010/2011.

## Reference